
Folketingets Europaudvalg

Christiansborg, den 11. april 2003

Folketingets repræsentant ved EU
Til

udvalgets medlemmer og stedfortrædere

Europa-Parlamentet siger klart ja til 

EU-udvidelse

Europa-Parlamentet afgav d. 9. april sin endelige tilslutning til optagelsen af 10 nye medlemstater i EU. Betænkningen om udvidelsen blev vedtaget med et massivt flertal med 458 stemmer for, 68 imod og 41undlod at stemme
. Europa-Parlamentet vedtog desuden udtalelser for hver enkelt kandidatland samt en betænkning om tilpasning af de finansielle perspektiver i tiltrædelsestraktaten. Dermed har Europa-Parlamentet gennemført sin sidste opgave i forbindelse med udvidelsen, før de nye lande underskriver tiltrædelsestraktaten på Akropolis i Athen d. 16. april. 

Helt frem til dagen før den endelige afstemning om udvidelsen blev der sået tvivl om, hvorvidt Europa-Parlamentet ville støtte optagelsen af de ti kandidatlande. Det skyldtes, at Europa-Parlamentet var utilfreds med, at Det Europæiske Råd havde indskrevet maximumsbevillinger for udvidelsen i tiltrædelsestraktaten
, fordi et sådant loft på budgettet begrænser Europa-Parlamentets budgetbeføjelser
. Men Rådet og Europa-Parlamentet nåede frem til et kompromis som begge parter kunne være tilfredse med, selvom Europa-Parlamentet helst havde set, at anneks XV til tiltrædelsestraktaten helt var blevet fjernet. Aftalen blev ved afstemningen i Europa-Parlamentet godkendt med 498 stemmer for, 26 imod, og 17 der undlod at stemme. 

Aftalen om udgifterne for udvidelsen

Aftalen betyder, at budgetrammen for interne politikker under udgiftsområde tre øges med 480 million euro fra 2004 – 2006
. Desuden er det beløb, der var afsat til Tyrkiet flyttet fra udgiftsområde fire om udenrigsanliggender til udgiftsområde syv om førtiltrædelsesstrategi. 

Rådet har desuden afgivet en erklæring, som fastslår, at de finansielle perspektiver i tiltrædelsestraktaten på ingen måde begrænser Europa-Parlamentets budgetmæssige beføjelser
. 

Udtalelser om kandidatlandene

Afstemningsresultatet om udtalelserne til optagelsen af de otte lande fra Øst- og Centraleuropa samt Malta og Cypern faldt således ud:

Land
Antal deltagere i afstemning
Ja-stemmer
Nej-stemmer
Afståelse fra at stemme

Tjekkiet
565
489
39
37

Estland
566
520
22
24

Cypern
562
507
29
26

Letland
568
522
22
24

Litauen
567
521
22
24

Ungarn
568
522
23
23

Malta
567
521
23
23

Polen
565
509
25
31

Slovenien
566
522
22
22

Slovakiet
567
521
21
25

Debatten i Europa-Parlamentet

Kommisær for udvidelsen, Günter Verheugen, benyttede lejligheden til at takke Europa-Parlamentet for det gode samarbejde under hele processen, på trods af de mange stridspørgsmål under vejs. Han roste samtidig kandidatlandenes vilje til at gennemføre reformer og beklagede, at ikke alle de nuværende medlemsstater udviste nær den samme vilje til reform. 

Formanden for Europa-Parlamentets udenrigsudvalg og ordfører på betænkningen om den endelige tilslutning til udvidelsen, Elmar Brok fra den konservative gruppe fastslog, at efter udvidelsen og Rumænien og Bulgariens forventede optagelse i 2007, vil EU blive nødt til at genoverveje dets geografiske definition for at vide, hvor langt Europa kan strække sig. 

Formændene for de politiske grupper gav alle udtryk for at der var et stort flertal i grupperne for udvidelsen som sådan. Men formændene Francis Wurtz fra venstrefløjsgruppen og Daniel Marc Cohn-Bendit fra de grønne udtrykte utilfredshed med Elmar Broks betænkning. Wurtz erklærede at hans gruppe ikke kunne stemme for den. 

Med venlig hilsen

Michala Jessen

� Betænkning af Elmar Brok (PPE) ”Udvidelsesforhandlingerne i København” A5-0081-2003


� Anneks XV til tiltrædelsestraktaten. 


� På minisamlingen i Bruxelles d. 26. –27. marts vedtog Europa-Parlamentet en resolution som kritiserer loftet på budgettet i tiltrædelsestraktaten. I resolutionen anbefales Rådet at følge Parlamentets anbefalinger for ikke at forsinke tiltrædelsesprocessen. A5-0077/2003. Se i øvrigt info-note I 198.


� Konkret betyder det for 2004: 50 million euro; 2005: 190 million euro; 2006; 240 million euro.


� Declaration on Article 32 and Annex XV of the Accession Treaty. 





